Voveraičiai

Apie kaimą Tauragės rajone žr. Voveraičiai (Tauragė).

Voveraičiai – kaimas centrinėje Kretingos rajono savivaldybės dalyje, 8 km į šiaurės rytus nuo Kretingos, abipus kelio Voveraičiai-Šukė ir Pilsupio upelio.

Istorija 

Senovės laukus ženklinančios akmenų krūsnys liudija, kad kaimo žemėje žmonės gyveno ir vertėsi žemdirbyste nuo I tūkstantmečio – II tūkstantmečio pradžios. Vėliau vietovė buvusi apleista, valakų reformos metu paversta Klibių kaimo bendro naudojimo ganyklomis, kurios apaugo mišku.

Įsisavinant plėšinines Klibių kaimo žemes, XVII a. pabaigoje – XVIII a. pirmoje pusėje jose atsirado Voverių užusienis, t. y. vienkieminė gyvenvietė, esanti bendro naudojimo žemėje. Pirmąkart Kretingos valsčiaus inventoriuje jis paminėtas 1769 m., nuo 1771 m. vadinamas Voveraičiais. Pavadinimas kilo iš asmenvardžio Voverys.

1771 m. gyveno 6 valstiečių šeimų, kurios iš Kretingos dvaro nuomavo 10 valakų dirbamos žemės. 1827 m. Kretingos parapijos Voveraičių kaime buvo 4 katalikų namai, 1846 m. – 14 dūmų, o 1857 m. – 6 katalikų kiemai. Baudžiavą panaikinus, 1870 m. Kretingos dvarininkui Nikolajui Zubovui išperkamuosius žemės mokesčius mokėjo 9 kaimo valstiečiai.

1920 m. kaime gyveno 10 katalikų šeimų, 1923 m. buvo 10 ūkių, kurie Lietuvos žemės reformos metu išskirstyti į vienkieminius ūkius.

1932 m. kaimo žemių pietrytiniu pakraščiu nutiestas geležinkelis Telšiai – Kretinga ir pastatyta mūrinė Klibių geležinkelio stotelė.

Po Antrojo pasaulinio karo apylinkės miškuose veikė Kardo rinktinės partizanai, o Aukštkalvių miške buvo Širvydo kuopos partizanų būstinė.

Gyventojai

Kultūros paveldas 
 Senovės žemdirbystės laukų vieta (I tūkstantmetis – XVI a.);
 Senosios kaimo kapinės, vadinamos Markapiais (XVII – XIX a.);
 Koplytėlė su ornamentuotu kryželiu ir Marijos Maloningosios skulptūra (koplytėlės autorius Vincas Želvys, 1914 m., skulptūros – Anicetas Puškorius, 1941 m.);
 Koplytėlė su ornamentuotu kryželiu ir Marijos skulptūra (koplytėlė 1936 m.; skulptūra XIX a. pab.);
 Koplytėlė medyje su Rūpintojėlio skulptūra (XX a. pab.);
 Stogastulpis su ornamentuotu kryželiu (autorius Vincas Želvys, 1954 m.).

Šaltiniai 

Kretingos rajono savivaldybės gyvenvietės